《谢楼别驾》
宋代·释居简

日者鹓鸿序，年来月旦评。芳腾新令问，绝似老先生。

特立风尘表，全消鄙吝萌。步何妨展骥，乐岂俟专城。

书卷终长策，云窗尚短檠。不知身富贵，犹遣笔耘耕。

大雅连城重，籯金一羽轻。无弦皆古意，比竹谩新声。

玉骨难教俗，金茎只得清。试论簪履旧，细细勺高情。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。